10/03/2020 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Servizos Sociais
Corrección de erros do BOP número 45 do venres 6 de marzo de 2020 que publica a R. P. 2020/4541 pola que se aprobaron as bases e o orzamento da convocatoria do XI Concurso de Viñetas “Novas Masculinidades”, no que se omite a publicación do Anexo

RP 2020/4541 pola que se aproban as bases e o orzamento da Convocatoria do XI CONCURSO DE VIÑETAS: “NOVAS MASCULINIDADES”, ANO 2020, conmemoración do 8 de marzo, día da muller, que de seguido se transcriben XI CONCURSO DE VIÑETAS: “NOVAS MASCULINIDADES” BASES DA EDICIÓN, ANO 2020 Primeira. Obxecto O obxecto do certame é empregar a viñeta, ou tira de viñetas (como máximo 6 viñetas) para reflexionar, concienciar, visibilizar e mudar mentalidades da cidadanía en xeral e da poboación adolescente en particular, sobre as novas masculinidades así como as claves para avanzar ata unha masculinidade alternativa mais igualitaria. Segunda. Participantes Poderán participar todas as persoas físicas, con idades comprendidas entre 12 e 18 anos, de calquera nacionalidade, que se presenten individualmente ou en grupo. Cada participante/s só poderá presentar unha única obra orixinal e inédita, escrita en galego e non premiada con anterioridade. Non poderán participar as persoas que fosen premiadas con anterioridade neste concurso. Terceira. Temática Os traballos presentados versarán sobre: - Novos modelos de masculinidade que reflicten alternativas á identidade masculina estereotipada, que lles permita cuestionar os mandatos sociais e as consecuencias de como ser home no seo dunha sociedade patriarcal e machista para visibilizar novas formas de ser e sentir libres, con relacións horizontais, consensuadas, sen dominación sobre as mulleres, cunha distribución equitativa dos espazos de poder e cun reparto equilibrado das responsabilidades domésticas e familiares. - Como rachar estereotipos asociados tradicionalmente aos patróns de masculinidade asociados á forza física, protección, violencia, dominación, etc, así como desterrar mitos sobre o xeito de ser home. Poderase incidir sobre a visión do home como vítima do machismo, entendido como a visión daqueles homes que se ven socialmente obrigados a encaixar nun modelo de masculinidade desigualitario, non elixido libremente e co que non están de acordo. - A importancia de xerar novos patróns de masculinidade ante a violencia de xénero e na loita contra todas as formas de discriminación cara ás mulleres e cara a outros homes. - Os beneficios para mulleres e homes dos novos modelos de masculinidades como exemplos de novas posicións igualitarias na sociedade na contorna laboral, social, familiar, etc. Os textos empregados deberán respectar os principios da lexislación vixente en políticas de igualdade de xénero e de prevención da violencia de xénero. Cuarta. Formato A viñeta poderá presentarse en formato, como mínimo DIN A5 e como máximo en DIN A4. A historia poderá estar composta por unha viñeta ou por un máximo de seis viñetas cun fío condutor. Poderá empregarse a técnica libre. A execución do traballo poderá ser manual ou dixital. A obra presentarase en soporte físico de papel. A obra non poderá ir asinada co nome. O idioma empregado será o galego. Quinta. Premio Poderase participar en dúas categorías: CATEGORÍA A (idades comprendidas entre os 12 e 14 anos) Outorgaranse primeiro, segundo e terceiro premio. Primeiro premio: consistirá nun iPAD e unha colección de cómics. Segundo e terceiro premio: consistirá nunha TABLET e unha colección de cómics. CATEGORÍA B (idades comprendidas entre os 15 e 18 anos) Outorgarase primeiro, segundo e terceiro premio. Primeiro premio: consistirá nun iPAD e unha colección de cómics. Segundo e terceiro premio: consistirá nunha TABLET e unha colección de cómics. As persoas premiadas poderán recibir na entrega de premios un recordo da súa participación no concurso. A Deputación reserva o dereito a facer uso das obras, o que implica a cesión dos dereitos de autora ou autor para que a institución poida empregalas en calquera campaña de sensibilización e información das actividades da Deputación da Coruña relacionadas co fomento da igualdade de xénero. Sexta. Prazo e forma de presentación dos traballos Prazo: O prazo de admisión de obras ábrese o día seguinte á publicación das presentes bases no BOP e péchase aos 30 días naturais. Forma de presentación: os traballos entregaranse nun sobre pechado (1); no exterior do sobre indicarase XI Concurso de Viñetas “NOVAS MASCULINIDADES”, a categoría na que se presenta (categoría A para persoas de entre 12 e 14 anos e categoría B para persoas entre 15 e 18 anos) e un pseudónimo como identificador do traballo. Dentro deste sobre irán o traballo e un sobre pechado (2) co pseudónimo no exterior. No seu interior a folla de aceptación dos compromisos e autorización de datos de carácter persoal (anexo 1) cos datos requiridos. As candidaturas presentaranse no Rexistro Xeral da Deputación Provincial da Coruña (avda. Porto da Coruña 2, 15003 A Coruña) ou consonte co establecido no art.16.4 da Lei 39/2015, do 1 de outubro, do procedemento administrativo común das administracións públicas, polo que se indicará no exterior do sobre: XI Concurso de Viñetas “NOVAS MASCULINIDADES”, Deputación da Coruña Sétima. Composición e actuación do xurado. O xurado estará presidido pola deputada delegada de Políticas de Igualdade e formarán parte del, ademais desta, persoal do Servizo de Acción Social, Cultural e Deportes e dúas persoas de recoñecido prestixio no eido do deseño gráfico, nomeados por ela. Actuará como secretario o da Corporación ou persoa funcionaria en quen delegue, que será a encargada de abrir o sobre das obras que resulten finalistas. O xurado actuará en pleno e será necesaria a asistencia de dous terzos dos seus membros. As súas deliberacións serán secretas e delas redactarase a acta correspondente. O réxime xurídico e de funcionamento do xurado será o disposto nos artigos 15 a 18 da Lei 40/2015, do 1 de outubro. A Deputación resérvase o dereito de modificar as condicións en calquera momento, incluso pode chegar a anulalo ou deixalo sen efecto sempre que concorra causa xustificada, en todo caso comprométese a comunicalo pola mesma vía. Así mesmo, o xurado poderá declarar deserto o premio e a súa proposta será obxecto de resolución da Presidencia desta Deputación, que é o órgano competente para resolver o premio. Oitava. Entrega dos premios A concesión do premio darase a coñecer a través dos distintos medios de comunicación. A entrega de premios celebrarase baixo as directrices da Deputación e avisarase ás persoas gañadoras cunha semana de antelación. Novena. Normas supletorias Non se devolverán os traballos presentados e non premiados. A partir do día seguinte á concesión do premio polo xurado, os traballos non premiados poderán ser destruídos. A participación nesta convocatoria supón a total aceptación destas bases. A Coruña, 4 de marzo de 2020. O presidente A secretaria acctal. Valentín González Formoso Mª Amparo C. Taboada Gil ANEXO 1. FICHA DE INSCRICIÓN NO XI CONCURSO DE VIÑETAS 2020 CATEGORÍA  A (12-14 anos)  B (15-18 anos) DATOS DA PERSOA PARTICIPANTE Outros datos: ( ) Achégase fotocopia do DNI ( ) A participación nesta convocatoria supón a total aceptación das bases. Lugar e data__________________________ (sinatura da persoa participante) Don/Dona_______________________________________________ con DNI __________________ como pai/nai ou titor/a de __________________________________________________________________________________________________ 1.- Autorizo a participación do meu/miña fillo/a no XI Concurso de viñetas “Novas Masculinidades”. 2.- Autorizo á Deputación da Coruña para que empregue os datos de carácter persoal e imaxes así como o traballo para calquera campaña de sensibilización e información das actividades da Deputación da Coruña relacionadas co fomento da igualdade de xénero.3.- Logo de ler a información en materia de protección de datos que figura a continuación na ficha, consinto expresamente o tratamento dos datos persoais que constan nel. Lugar e data________________,_____ de __________ de 2020. Asinado (pai, nai, titor/a legal) Os datos subministrados nesta ficha teñen a finalidade de poder desenvolver o XI Concurso de viñetas “Novas masculinidades”, no que vostede participa e están protexidos pola Lei orgánica 3/2018, do 5 de decembro de protección de datos persoais e garantía dos dereitos dixitais. O responsable do tratamento dos datos é a Deputación Provincial da Coruña. A lexitimación para o tratamento dos datos persoais contidos nesta solicitude é o consentimento que a persoa asinante lle outorga á Deputación provincial coa súa sinatura. No caso de que sexa denegado o consentimento para o tratamento dos datos persoais, non se poderá ter acceso ao concurso por imposibilidade de tramitar a solicitude O destinatario dos datos é a Deputación provincial que non cederá datos a terceiros, agás obriga legal. Os datos facilitados conservaranse ata a finalización do X Concurso de viñetas “Sen fronteiras” muller e Migrante. Ten vostede os dereitos a acceder, rectificar ou suprimir datos erróneos, solicitar a limitación do tratamento dos seus datos así como opoñerse ou retirar o consentimento e solicitar a portabilidade deles en calquera momento. Estes dereitos poderán exercerse perante as oficinas centrais da Deputación, na Av. Porto da Coruña, 2, 15003 a Coruña, ou dirixindo un correo a delegadodeprotecciondedatos@dacoruna. gal. Pode consultar a política de privacidade da Deputación no enderezo: //www.dacoruna. gal/avisos/politica-privacidade.